## La Generalitat llança campanyes de ciberseguretat amb motiu del Black Friday i Nadal per a oferir consells pràctics a la ciutadania

*** El Centre de Seguretat de TIC de la Comunitat Valenciana emetrà este dijous en Internet una formació gratuïta per a la ciutadania sobre com protegir les compres en línia, combatre les estafes més comunes i què fer quan s’és víctima d’una estafa
* A partir de l’1 de desembre es publicarà el Calendari d’Advent de la Ciberseguretat amb tota classe de consells pràctics i recomanacions**

La Conselleria d’Hisenda i Economia, a través del Centre de Seguretat de TIC de la Comunitat Valenciana (CSIRT-CV), llançarà dos noves campanyes de conscienciació dirigides a la ciutadania, amb l’objectiu d’ensenyar a protegir d’estafes i robatori les compres en línia i donar consells pràctics i recomanacions sobre ciberseguretat.

CSIRT-CV és un centre dependent de la Direcció General de Tecnologies de la Informació i les Comunicacions (DGTIC) que perseguix promoure una cultura de la seguretat en la Comunitat Valenciana per a minimitzar els incidents i afrontar les amenaces existents, així com contribuir a millorar la seguretat dels sistemes d’informació. El centre du a terme una intensa labor de divulgació i conscienciació dirigida a tots els sectors de la societat.

En este sentit, ha preparat dos noves accions de conscienciació que es publicaran en les seues xarxes socials i en el seu [portal especialitzat en ciberseguretat](https://concienciat.gva.es/va/). La primera tindrà lloc este dijous, 27 de novembre, a les 13:00 hores. CSIRT-CV emetrà un seminari web en directe a través del seu canal de [YouTube,](https://www.youtube.com/@csirt-cv6271) amb el títol ‘Protegix les teues compres en línia’.

El director general de TIC, Javier Balfagón, ha ressaltat que la compra per Internet de tota classe d’articles i servicis “està cada vegada més generalitzada en la població, siga compra de roba, tecnologia o viatges. I amb tantes ofertes i plataformes disponibles sorgixen dubtes i riscos reals”.

Balfagón explica que hi ha tot tipus d’exemples d’amenaces, des de pàgines falses que imiten botigues conegudes, fins a anuncis enganyosos, estafes, ofertes massa bones per a ser reals o mètodes de pagament que no són el que pareixen.

Segons el màxim responsable de CSIRT-CV, “durant el seminari en línia s’oferiran consells i ferramentes pràctiques, basant-se en casos reals, per a aprendre a protegir-se i que la ciutadania puga disfrutar de les seues compres digitals sense preocupacions”.

Durant la sessió, l’equip de CSIRT-CV explicarà com identificar una botiga fiable, quines són les estafes més comunes, quins senyals han de fer sospitar, com protegir les dades personals i bancàries, què revisar abans de finalitzar una comanda, com evitar les estafes del Black Friday, Ciber Monday, Nadal o les rebaixes i què fer si s’ha sigut víctima d’una estafa.

El seminari web es realitzarà en directe [ací](https://www.youtube.com/live/A-xsRPfvRwM) i durant la sessió les persones interessades podran preguntar, resoldre dubtes i compartir les teues experiències en temps real, independentment dels coneixements tècnics amb els quals es dispose.

**Calendari d’Advent de la Ciberseguretat**

La campanya de Nadal es publicarà el dilluns 1 de desembre i estarà activa fins al dia 24. Durant este temps, estarà disponible un calendari d’advent interactiu, en el qual caldrà seleccionar el dia del mes per a accedir al consell corresponent.

Segons Balgafón, “la campanya simula el clàssic calendari nadalenc que s’obri amb cada nou dia. En este cas, cada finestreta donarà accés a un consell de ciberseguretat de temàtica molt variada, des de seguretat en mòbils fins a enginyeria social o accés a wifis”.

Entre altres qüestions, s’abordarà la ciberseguretat relacionada amb l’ús de dispositius i joguets connectats, xarxes socials, banca digital o còpies de seguretat i contrasenyes, així com amb la identitat digital, la navegació per Internet, el núvol o el teletreball. A més, es tractaran temes com el *phishing, vishing* i *smishi​​​​​​​ng*, el *sexting* i el *grooming* i les *fake news* o el *ransomware*.

Fecha: 26/11/2025